În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare, Direcția Impozite și Taxe Locale din cadrul aparatului de specialitate al primarului municipiului Satu Mare, formulează următorul

 **RAPORT DE SPECIALITATE**

**la proiectul de hotărâre pentru modificarea și completarea** **H****.C.L. Satu Mare nr.** **132/2022 privind valorile impozabile, impozitele și taxele locale și alte taxe asimilate acestora precum și amenzile aplicabile în municipiul Satu Mare, în anul 2023**

Legea nr. 227/2015 privind Codul fiscal, cu modificările și completările ulterioare, este actul normativ ce reglementează materia fiscală, inclusiv la nivel local. În Titlul IX din Codul Fiscal, sunt prezentate impozitele și taxele locale așa cum acestea au fost stabilite de către legiuitor. În algoritmul de calcul al impozitelor și taxelor locale, anumite valori au fost stabilite prin Codul Fiscal iar altele au fost cuprinse între anumite cote procentuale, lăsându-se la latitudinea Consiliilor Locale stabilirea valorilor între aceste limite prevăzute de lege. Potrivit aceluiași act normativ, pentru funcţionarea unor servicii publice locale create în interesul persoanelor fizice şi juridice consiliile locale, pot adopta taxe speciale. Domeniile în care consiliile locale pot adopta taxe speciale pentru serviciile publice locale, precum şi cuantumul acestora se stabilesc în conformitate cu prevederile Legii nr. 273/2006 privind finanţele publice locale, cu modificările şi completările ulterioare și se încasează numai de la persoanele fizice şi juridice care beneficiază de serviciile oferite de instituţia sau serviciul public de interes local, potrivit regulamentului de organizare şi funcţionare al acestora. Cuantumul taxelor speciale se stabilește anual, iar veniturile obținute din acestea se utilizează integral pentru acoperirea cheltuielilor efectuate pentru înființarea serviciilor publice de interes local, precum și pentru finanțarea cheltuielilor curente de întreținere și funcționare a acestor servicii prevederi ale legii finanțelor publice locale.

Față de cele expuse mai sus, constatând necesitatea modificării și completării Hotărârii Consiliului Local Satu Mare nr. 132/2022 privind valorile impozabile, impozitele și taxele locale și alte taxe asimilate acestora precum și amenzile aplicabile în municipiul Satu Mare, în anul 2023, urmare a solicitării structurii de specialitate, prin prezentul proiect de hotărâre executivul propune:

Modificarea și completarea Anexei nr.2 din Hotărârea Consiliului Local Satu Mare nr. 132/2022 cu modificările aduse de Hotărârea Consiliului Local Satu Mare nr. 462/22.12.2022, are rolul de a institui o taxă specială în acest capitol.

Taxa specială din anexa nr.2 pct.41 privind Taxa specială pentru ocuparea spațiului „Sala mare de evenimente din imobilul: Cămin Cultural Sătmărel” , are rolul conform raportului de specialitate de a determina acoperirea cheltuielilor ocazionate de funcționarea acestor locații.

Modificarea punctului 4 din capitolul VII al Anexei nr.5 la Hotărârea Consiliului Local Satu Mare nr. 132/2022 cu modificările aduse de Hotărârea Consiliului Local Satu Mare nr. 462/22.12.2022, are rolul de a face mai aplicabilă facilitatea fiscală instituită la acest capitol, pentru acele situații în care actele întocmite cu ocazia recepțiilor la lucrările de reabilitare a clădirilor se întocmesc în ultima parte a lunii decembrie a anului. Prin această clarificare, termenul de pregătire a documentației pentru solicitarea scutirii este unul suficient de flexibil.

Față de cele expuse mai sus, văzând anuntul 187329/10.03.2023 privind publicarea pe pagina de internet la adresa: [www.primariasm.ro](http://www.primariasm.ro) a proiectului de hotărâre și referatul Serviciului Relații Publice nr. 24397/20.04.2023, conform căruia nu au fost depuse sugestii sau propuneri la proiectul de hotărâre în temeiul prevederilor Legii nr. 52/2003 privind transparenţa decizională în administraţia publică, republicată, cu modificările și completările ulterioare,

Raportat și la prevederile O.U.G nr. 57/2019 privind Codul administrativ, cu modificările și completările ulterioare, potrivit cărora consiliul local are atribuții privind dezvoltarea economico-socială a municipiului și aprobă în condițiile legii impozitele și taxele locale,

Analizând toate prevederile sale proiectul de hotărâre se înaintează Consiliului Local al Municipiului Satu Mare, cu propunere de aprobare.

**Șef Serviciu Impunere Constatare Control**

**ec. Sorin CRIȘAN**

**Director executiv**

**ec. Vasile-Claudiu TINCU**

Mihali Cristian /2 ex